Document ID: 32012R1049

32012R1049
L 310/41
SLUŽBENI LIST EUROPSKE UNIJE
UREDBA KOMISIJE (EU) br. 1049/2012
od 8. studenoga 2012.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe sirupa poliglicitola u više kategorija hrane
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 30. stavak 5.,
budući da:
(1)
Prilogom II. Uredbi (EZ) br. 1333/2008 utvrđen je popis prehrambenih aditiva koji su odobreni za uporabu u hrani i uvjeti njihove uporabe u Uniji.
(2)
Taj se popis može izmijeniti u skladu s postupkom iz Uredbe (EZ) br. 1331/2008 Europskog parlamenta i Vijeća od 16. prosinca 2008. o utvrđivanju zajedničkog postupka odobravanja prehrambenih aditiva, prehrambenih enzima i prehrambenih aroma (2).
(3)
Prema članku 3. stavku 1. Uredbe (EZ) br. 1331/2008, popis prehrambenih aditiva Unije može se ažurirati na inicijativu Komisije ili nakon zahtjeva.
(4)
Zahtjev za odobravanje uporabe sirupa poliglicitola u više kategorija hrane podnesen je i stavljen na raspolaganje državama članicama.
(5)
Europska agencija za sigurnost hrane ocijenila je sigurnost sirupa poliglicitola kada se koristi kao prehrambeni aditiv (3). Smatra da kemijski i toksikološki podaci koji su dostupni za sirup poliglikola nisu dovoljni za utvrđivanje preporučenog dnevnog unosa. Međutim, zaključuje da na temelju dostupnih podataka nema indikacija o štetnosti kod predloženih uporaba i razina uporabe.
(6)
Postoji tehnološka potreba za korištenjem sirupa poliglicitola kao alternativnog poliola drugim, već odobrenim poliolima. Sirup poliglicitola manje je sladak i osigurava veću zapremninu, neprozirnost, vezivanje i stabilnost u proizvodima smanjene energetske vrijednosti ili bez šećera. Stoga je primjereno odobriti uporabu sirupa poliglicitola u kategorijama hrane za koje je zahtjev podnesen te tom prehrambenom aditivu dodijeliti E-broj E 964.
(7)
U skladu s prijelaznim odredbama Uredbe Komisije (EU) br. 1129/2011 od 11. studenoga 2011. o izmjeni Priloga II. Uredbi (EZ) br. 1333/2008 Europskog parlamenta i Vijeća o popisu prehrambenih aditiva Unije (4), Prilog II. kojim je utvrđen popis prehrambenih aditiva koji su odobreni za uporabu u hrani i uvjeti njihove uporabe u Uniji primjenjuje se od 1. lipnja 2013. Kako bi se omogućila uporaba sirupa poliglicitola u dotičnim kategorijama hrane prije tog datuma, potrebno je utvrditi raniji datum početka primjene u pogledu tog prehrambenog aditiva.
(8)
Prilog II. Uredbi (EZ) br. 1333/2008 treba stoga na odgovarajući način izmijeniti.
(9)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja i nije im se usprotivio ni Europski parlament niti Vijeće,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. studenoga 2012.

Labels: 0
3
17